Gedagte vir die dag: Jesus betaal die prys vir jou sondeFoto: pixabay.com Julle is losgekoop met die kosbare bloed van Christus, die Lam wat vlekloos en sonder liggaamsgebrek is. (1 Petrus 1:19) Petrus druk sy lesers op die hart dat God baie duur betaal het om sy kinders los te koop van die sondige geaardheid waarmee hulle gebore is. Hy stuur sy Seun om die prys vir ons sonde met sy bloed aan die kruis te betaal sodat ons sonde nou deur God vergewe kan word. Ons mag dus nie langer lewe soos die res van die wêreld nie – omdat God ons geskep en vrygekoop het, is ons nou sy eiendom, en moet ons Hom eer en verheerlik deur die manier waarop ons leef. Ons behoort ook te besef dat ons eintlik vreemdelinge in die wêreld is. Jesus is die Offerlam wat die onberekenbare prys van my en jou sonde reeds aan die kruis vereffen het. Omdat Hy dit gedoen het, hoef jy maar net in Hom te glo om van jou sondes verlos te word. Dit is egter jou dure verantwoordelikheid om uit dankbaarheid vir hierdie verlossing in die vervolg as ’n verloste mens te leef. Here Jesus, ek loof U dat U die losprys vir my sonde volledig aan die kruis betaal het. Ek wil nou graag in eerbied vir U leef. Amen.